**ANDMEVAHETUSPLATVORMI LIVE-KESKKONNA KASUTAMISE LEPING**

Tallinnas, ....... a.

**Elering AS** (edaspidi Süsteemihaldur), registrikood 11022625, asukohaga Kadaka tee 42, 12915 Tallinn, keda esindab põhikirja alusel juhatuse esimees Taavi Veskimägi,

ja

**…** (edaspidi Kasutaja), registrikood , asukohaga, keda esindab …..,

edaspidi ühiselt nimetatud ka Pooled või eraldi Pool,

leppisid kokku Andmevahetusplatvormi kasutamises alljärgnevatel tingimustel:

**I Andmevahetusplatvormi kasutamine**

* 1. Süsteemihaldur võimaldab Kasutajal kasutada Andmevahetusplatvormi mõõteandmete vahetamiseks ning gaasi võrgu- ja müügilepingutega seotud teabe edastamiseks, salvestamiseks, muutmiseks, täiendamiseks ja teiste gaasituru toimingute teostamiseks. Kasutajale tagatakse võimalus kasutada Andmevahetusplatvormi vastaval ajahetkel kehtivas Andmelao kasutamise ja liitumise juhendis, võrgueeskirjas ja/või maagaasiseaduses sätestatud ulatuses.
  2. Andmevahetusplatvormi kaudu andmete saamise õigused lähtuvad Andmevahetusplatvormile sisestatud lepingute andmetest ning maagaasiseaduse alusel kehtivast bilansivastutuse struktuurist. Mõõteandmete pärimisel olukorras, kus Kasutajal ei ole Andmevahetusplatvormi info kaudu õigust mõõteandmetele, kuid omab vastavalt isikuandmete kaitse seaduses sätestatule tarbija poolt talle antud vastavat nõusolekut kirjalikku taasesitamist võimaldavas vormis, saab Kasutaja mõõteandmetele ligipääsu. Kasutaja peab vastava nõusoleku Süsteemihaldurile viimase nõudel viivitamata esitama. Kasutaja poolt esitatud nõusolekust peavad muuhulgas nähtuma tarbija nimi, andmed, mille töötlemiseks luba antud on, andmete töötlemise eesmärk ning isikud, kellele andmete edastamine on lubatud, samuti andmete kolmandatele isikutele edastamise tingimused ning tarbija õigused tema isikuandmete edasise töötlemise osas.
  3. Andmevahetusplatvormi on õigus kasutada ainult Kasutaja poolt määratud vastutaval isikul (edaspidi Haldur) ja Kasutaja poolt volitatud töötajatel käesoleva lepinguga määratud ulatuses ja eesmärgil. Kasutaja volitatud Halduri andmed on esitatud lepingu lisas 1. Muudatustest Halduriga seotud andmetes (uue Halduri lisandumine, Halduri õiguste lõpetamine jms) teatab Kasutaja viivitamata Süsteemihaldurit kirjalikus vormis digitaalselt allkirjastatud avaldusena punktis 4.1 toodud e-posti aadressile.
  4. Süsteemihaldur loob Kasutaja Haldurile personaalse kasutajakonto. Kasutaja poolt volitatud isikutele loob Andmevahetusplatvormi kasutajakontod Haldur.
  5. Kasutaja kohustub tagama, et tema ja tema poolt määratud Haldur/volitatud töötajad järgivad käesolevas lepingus ja Süsteemihalduri poolt viimase veebilehel avaldatud Andmevahetusplatvormi kasutamise ja liitumise juhendit. Nimetatud juhend moodustab käesoleva lepingu lahutamatu osa.
  6. Süsteemihaldur jätab endale õiguse muuta punktis 1.5 mainitud Andmevahetusplatvormi kasutamise ja liitumise juhendit. Muudatustest teavitab Süsteemihaldur Kasutajat e-posti teel või Andmevahetusplatvormi kaudu ette punktis 2.1.8 toodud alusel.
  7. Andmevahetusplatvormi kasutamine toimub ainult punktis 1.5 kirjeldatud kasutamise ja liitumise juhendi ja Süsteemihalduri poolt kirjalikult väljastatud täiendavate juhiste alusel.
  8. Kasutaja volitatud Halduri ja/või töötajale kasutamisõiguse andmisel ja äravõtmisel lähtub Süsteemihaldur käesolevast lepingust. Kasutamisõigus võetakse ära volitatud Halduri ja/või töötajate lahkumisel Kasutaja juurest koheselt, kui Kasutaja on vastava informatsiooni edastanud Süsteemihaldurile. Informatsiooni peab Kasutaja esitama punktis 1.3 kirjeldatud vormis, näidates ära töötaja ees-ja perekonnanime ning isikukoodi.
  9. Süsteemihalduril on õigus ühepoolselt Kasutaja kasutamisõigus lõpetada, kui on tuvastatud, et Kasutaja on rikkunud lepingu punktides 1.2, 1.5, 1.7 ja 2.2.1-2.2.7 kirjeldatud nõudeid ja juhiseid.

**II Poolte kohustused lepingu täitmiseks**

* 1. Süsteemihaldur on kohustatud:
     1. tagama elektroonilisel teel edastatavate andmete turvalisuse;
     2. tagama Andmevahetusplatvormi sisestatud andmete töötlemise täies vastavuses seadustes ja seaduse alusel vastuvõetud õigusaktides sätestatud nõuetega;
     3. töötlema Andmevahetusplatvormi sisestatud andmeid ainult Andmevahetusplatvormi eesmärkide saavutamiseks vajalikus koosseisus;
     4. korraldama Andmevahetusplatvormi tõrgeteta tööks vajalikku hooldust ja arendust;
     5. teavitama Kasutajat e-posti teel või Andmevahetusplatvormi vahendusel Andmevahetusplatvormi planeeritavatest hooldustöödest ja seisakutest vähemalt 3 (kolm) tööpäeva ette;
     6. teavitama Kasutajat võimalikest Andmevahetusplatvormi hooldus- ja arendustöödest, mis mõjutavad Andmevahetusplatvormi kasutamist e-posti teel või Andmevahetusplatvormi vahendusel hiljemalt 5 (viis) tööpäeva enne tööde teostamist;
     7. võimalusel arvestama Andmevahetusplatvormi arendamisel Kasutaja ettepanekutega;
     8. informeerima Kasutajat uue/uute Andmevahetusplatvormi versiooni/versioonide kasutuselevõtust e-posti teel vähemalt 3 (kolm) kuud enne uuendatud versiooni rakendamist Andmevahetusplatvormi keskkonnas, sealhulgas jääb Kasutajale kehtiva versiooniga andmevahetuse kasutamise õigus vähemalt 6 (kuus) kuud alates uuendatud versioonist teatamisest;
     9. informeerima Kasutajat tõrgetest Andmevahetusplatvormi töös.
  2. Kasutaja on kohustatud:
     1. aktsepteerima Andmevahetusplatvormi turvalisuse nõudeid;
     2. järgima andmete töötlemisel seadustes ja seaduse alusel vastuvõetud õigusaktides sätestatud nõudeid;
     3. kasutama lepingu alusel töödeldavaid andmeid ainult lepingus sätestatud eesmärkidel;
     4. täitma kõiki lepingu täitmiseks vajalikke Süsteemihalduri poolt antud korraldusi;
     5. järgima Andmevahetusplatvormi kasutamisel Andmevahetusplatvormi kasutamise ja liitumise juhendis toodud nõudeid;
     6. võtma kasutusele organisatsioonilised, füüsilised ja infotehnilised turvameetmed andmete kaitseks:
        1. juhusliku või tahtliku volitamata muutmise eest;
        2. juhusliku hävimise, tahtliku hävitamise ning õigustatud isikule andmete kättesaadavuse takistamise eest;
        3. volitamata töötlemise eest.
     7. esitama Andmevahetusplatvormi võrgu- ja müügilepingute kehtivuse andmed ning mõõteandmed;
     8. arvestama Andmevahetusplatvormi kasutamisel Süsteemihalduri poolt viimase kodulehel viimati avaldatud Andmevahetusplatvormi kasutamise ja liitumise juhendi tingimustega;
     9. hoidma tähtajatuna saladuses ning mitte edastama kolmandatele isikutele andmeid, mis on teatavaks saanud lepingulisi kohustusi täites või juhuslikult; v.a õigusaktidega ettenähtud juhtudel;
     10. hüvitama Süsteemihaldurile tekitatud kahju seoses andmete töötlemise nõuete ja/või lepinguliste kohustuste mittekohase järgimisega, sealhulgas Andmevahetusplatvormi valeandmete esitamise ja parandamisega seotud kahju.
     11. arvestama gaasi turu andmevahetusega seonduva regulatsioonidega, mis on toodud asjakohastes seadustes ja määrustes.

**III Lepingu lõpetamine ja muutmine**

* 1. Poolel on õigus leping ühepoolselt ühekuulise etteteatamistähtajaga lõpetada.
  2. Kõik lepingu muudatused vormistatakse kirjalikult Poolte allkirjaõiguslike esindajate poolt allkirjastatuna lepingu lisana.
  3. Leping jõustub lepingu allkirjastamise kuupäevast poolte poolt ning on sõlmitud tähtajatult.

**IV Poolte kontaktid ja teadete edastamine**

4.1 Käesoleva lepingu täitmisega seotud tahteavaldused ja muud vajalikud teated ning Andmevahetusplatvormiga seotud küsimused ja probleemid edastab Kasutaja Süsteemihalduri järgmistele kontaktaadressidele:

e-post: info@elering.ee

Telefon: +372 715 1222

4.2 Süsteemihalduri kontakt Andmevahetuseplatvormi tehnilistes küsimustes on [help.andmeladu@elering.ee](mailto:help.andmeladu@elering.ee)

4.3 Käesoleva lepingu täitmiseks on Kasutaja kohustatud Andmevahetusplatvormis määrama Kasutaja Halduri (lepingu lisa 1 punktis 1 toodud isik), kellele Süsteemihalduril on võimalik Andmevahetusplatvormi kaudu esitada teateid lepingu täitmisega seonduvates küsimustes (sh Andmevahetusplatvormi hooldustöödega seotud küsimustes). Nimetatud Halduri kontaktandmed on muuhulgas järgmised:

Nimi:

E-post:

Telefon:

**V Muud sätted**

5.1Süsteemihaldur ja Kasutaja kinnitavad lepingule allakirjutamisega, et nad on piisavalt tutvunud lepingu osaks olevate dokumentidega ning omavad täielikku ja piisavat ülevaadet lepingu objektist ja sellega seotud asjaoludest ning on võimelised oma lepingust tulenevaid kohustusi täitma.

5.2 Lepingu sõlmimisel, täiendamisel ja lõpetamisel ning lepingu tõlgendamisel ja lepingust tulenevate vaidluste lahendamisel kohaldatakse lepingus sätestatut, lepingus vastavate sätete puudumisel aga Eesti õigusaktides sätestatut. Kui Pooled ei suuda lepingust tulenevat vaidlust lahendada läbirääkimiste teel, on kummalgi Poolel õigus pöörduda vaidluse lahendamiseks Harju Maakohtusse.

5.3 Leping on koostatud eesti keeles 4 (neljal) lehel, millele on lisatud lisa nr 1.

**VI Poolte rekvisiidid**

Süsteemihaldur Kasutaja

/allkirjastatud digitaalselt/ /allkirjastatud digitaalselt/

Taavi Veskimägi

Juhatuse esimees

**Lisa 1**

**Kasutaja volitatud töötajate nimekiri**

1. Andmevahetusplatvormi kasutamiseks teatab Kasutaja Süsteemihaldurile digitaalselt allkirjastatud vormis enda vastutavast kasutajast ehk Haldurist koos alljärgnevate andmetega:

|  |  |  |  |  |
| --- | --- | --- | --- | --- |
| Roll | Isikukood | Eesnimi | Perekonnanimi | e-posti aadress |
| Haldur |  |  |  |  |

1. Pärast lepingu sõlmimist toimuvatest muudatustest Kasutaja Halduri osas (uue Halduri lisandumine, Halduri lahkumine jms) teavitab Kasutaja viivitamata Süsteemihaldurit esitades vastavad andmed digitaalselt allkirjastatud vormis.
2. Süsteemihaldur loob Kasutaja Haldurile personaalse kasutajakonto.
3. Haldur loob teistele Kasutaja poolt volitatud töötajatele kasutajakontod. Pärast lepingu sõlmimist toimuvatest muudatustest Kasutaja volitatud töötajate koosseisus (uue töötaja lisandumine, töötaja lahkumine jms) viib Kasutaja Haldur vastavad muudatused ligipääsuõiguste osas sisse viivitamatult pärast Kasutaja volitatud isikute koosseisu muudatuste toimumist.
4. Juhul kui Kasutaja soovib, et Süsteemihaldur haldaks Kasutaja volitatud töötajate õigusi Andmevahetusplatvormi kasutamisel ise, siis teatab Kasutaja Süsteemihaldurile digitaalselt allkirjastatud vormis enda volitatud töötajate nimekirjas koos alljärgnevate andmetega:

|  |  |  |  |  |
| --- | --- | --- | --- | --- |
| Roll | Isikukood | Eesnimi | Perekonnanimi | e-posti aadress |
| Volitatud töötaja |  |  |  |  |

Süsteemihaldur Kasutaja

/allkirjastatud digitaalselt/ /allkirjastatud digitaalselt/

Taavi Veskimägi

Juhatuse esimees